梁山劉制參園亭
作者：孫應時
朝代：宋

paragraphs: 劉侯家有相業堂，東都舊第城中央。
劍南參謀今白髮，官班且復尚書郎。
買田築室蟠龍下，閨門孝友師一鄉。
好園十畝當道入，綠竹萬箇攙天長。
池亭面勢各有趣，花木手種新成行。
客來呼酒徑留飲，小鬟妙舞工持觴。
人生適意但如此，何用塵土紛劻勷。
我來度峽五十日，山深路惡神慘傷。
眼明此邦萬石壩，况逢好事容徜徉。
野鶴寮中最清絕，蠟梅水仙方弄香。
爲公一醉出門去，祝公眉壽長康彊。